1. ΝΟΜΟΣ 1957 της 28 Ιαν./4 Φεβρ. 1920 Περί προμηθείας και διαθέσεως υπό του Κράτους γεωργικών μηχανημάτων. Άρθρ.1.-Δια την αγοράν, μεταφοράν εκ του εξωτερικού, αποθήκευσιν, συντήρησιν λειτουργίαν και μεταφοράν εις το εσωτερικόν του Κράτους προς διάθεσιν των εξ Αμερικής αγορασθέντων γεωργικών μηχανημάτων, εργαλείων και ανταλλακτικών αυτών τεμαχίων εγκρίνεται δαπάνη μέχρι δραχμών επτά εκατομμυρίων εις βάρος του Προϋπολογισμού του Υπουργείου της Γεωργίας. Άρθρ.2.-Επιτρέπεται η πώλησις των γεωργικών τούτων μηχανημάτων και εργαλείων εις τιμήν επί έλαττον της αρχικής αυτών συνολικής αξίας, καθοριζομένην δια πράξεως του Υπουργικού Συμβουλίου. Αι εκ της πωλήσεως ή και ενοικιάσεως αυτών εισπράξεις κατατίθενται εις το Δημόσιον Ταμείον, λογιζόμεναι ως δημόσια έσοδα. Άρθρ.3.-Επιτρέπεται η κατά δόσεις πώλησις και η ενοικίασις των γεωργικών τούτων μηχανημάτων και εργαλείων εις ιδιώτας ή εταιρείας υπό όρους κανονιζομένους δι’ αποφάσεως του επί της Γεωργίας Υπουργού μετά γνωμοδότησιν του Συμβουλίου της Γεωργίας του Υπουργείου Γεωργίας. Δια Β.Δ/τος εκδιδομένου προτάσει του επί της Γεωργίας Υπουργού, κανονίζονται τα της διαχειρίσεως των ως άνω μηχανημάτων και τηρήσεως των σχετικών λογαριασμών, ή αναθέσεως της πωλήσεως ή ενοικιάσεως αυτών εις την Γεωργικήν Εταιρείαν ή άλλας επιχειρήσεις ως και πάσα άλλη διάταξις απαιτουμένη δια την εφαρμογήν του παρόντος Νόμου. 